Source: https://glob.zoznam.sk/vazny-uraz-mesacneho-deniska-v-nemocnici-ma-velku-dohru-sud-uznal-za-vinnu-sestricku-ktorej-vypadol-z-ruk/
Timestamp: 2019-09-22 00:12:58+00:00

Document:
Vážny úraz mesačného Deniska v nemocnici má veľkú dohru. Súd uznal za vinnú sestričku, ktorej vypadol z rúk | Glob.sk
Vážny úraz mesačného Deniska v nemocnici má veľkú dohru. Súd uznal za vinnú sestričku, ktorej vypadol z rúk
Domáce Košice Regióny Top Trebišov
Jozef Uhlárik9.9.2019 18:00Pridajte komentár
Nemocnica v Kráľovskom Chlmci, kde zdravotnej sestre na detskom oddelení počas služby pred dvomi rokmi spadol z rúk na zem iba mesačný chlapček Denisko. Vedenie ani sestra sa náhradnej matke za tento čin dodnes neospravedlnili. Zdroj: Archív
POĽANY – Radosť sa strieda so slzami. Presne takéto pocity má Anna Jonášová z obce Poľany na východe Slovenska, vychovávajúca dvojročného chlapčeka, ktorého získala do náhradnej výchovy. Ona sama je síce konečne zbavená viny z pádu iba mesačného Deniska na zem, za čo súd potrestal zdravotnú sestru, boj za spravodlivosť sa pre ňu však ešte ani zďaleka neskončil.
Celý smutný prípad sa začal odohrávať v polovici roka 2017. Vtedy súd zveril Anne Jonášovej do náhradnej výchovy syna mentálne postihnutej manželovej netere Silvie, ktorej rodičia zomreli. Malého Deniska však jeho náhradná mama musela 14. júla urgentne odviesť pre akútny zápal dýchacích ciest do nemocnice v Kráľovskom Chlmci. Tam sa udialo niečo, z čoho mala Anna dlhé mesiace doslova nočné mory. „Po štvordňovej hospitalizácii ho museli previesť do detskej nemocnice v Košiciach, kde mu zistili prasknutú lebku na ľavej strane a otras mozgu, pričom ešte krvácal z nosa a mal obrovskú hrču na temene hlavy. Až neskôr som sa dozvedela, že mu vlastne išlo o život. A čo pre mňa bolo najhoršie, že oni sa to snažili hodiť na mňa, že tieto zranenia si priniesol z domu,“ vracia sa k hrozným chvíľam chlapčekova náhradná matka, ktorú čakali skutočne ťažké mesiace.
Veľmi často usmiaty a v dobrej nálade. Taký je malý Denisko. Zdroj: AJ
Stratené trestné oznámenie
Namiesto toho, aby Anne poriadne vysvetlili, ako k takým zraneniam mohol jej Denisko prísť, začali predvolávať na sociálku ju. „V prvom momente som vôbec nechápala čo sa deje a ako je možné, že chlapcovi, ktorý bol hospitalizovaný iba s relatívne bežným ochorením, ide zrazu o život. Nikto nám nechcel vysvetliť, čo sa vlastne stalo a kto je za jeho zranenie vinný. Namiesto toho nasledovalo chodenie po výsluchoch a predvolávania na sociálne oddelenie. Dokonca ma aj s jeho biologickou matkou podozrievali, že sme to zavinili my. Až šesťkrát som bola kvôli tomu vypočutá na polícii v Kráľovskom Chlmci. Pýtali sa, či k úrazu nedošlo pri pôrode dieťaťa a my sme si to iba nevšimli. To ale nebolo možné, lebo z pôrodnice mi ho odovzdávali zdravé,” vracia sa Anna so slzami v očiach ku chvíľam, na ktoré by najradšej zabudla. Šokom pre ňu bolo aj to, že v čase keď chcela podať trestné oznámenie, podala nemocnica trestné oznámenie na ňu. „Na polícii mi povedali, že ja podávať trestné oznámenie nemusím, pretože už bolo podané, lenže akosi mi pozabudli povedať, že na mňa. Poslali ma do Košíc za prokurátorom, nech podám trestné oznámenie tam. Veľmi zvláštne je tiež, že neskôr sa všetky papiere, ktoré súviseli s trestným oznámením nemocnice na mňa, kdesi stratili,“ spomína na tortúry pri podávaní trestného oznámenia znechutená Anna.
V doslova škandalóznom prvom posudku ÚDZS sa uvádza, že Deniskovi bola poskytnutá zdravotná starostlivosť v nemocnici Kráľovský Chlmec správne! Úrad tiež nezistil žiadne nedostatky, ani porušenie zákona o zdravotnej starostlivosti. Zdroj: Glob.sk/juh
„Bolestné“ od sestričky odmietla
Pre Annu bolo šokom, že si nemocnica trúfla podať trestné oznámenie na ňu, pretože ona im dieťa odovzdávala bez týchto vážnych zranení. Keď však prišla do nemocnice v Košiciach, pri pohľade na Deniska takmer odpadla. „Mal opuchnutú hlavičku a bol napojený na niekoľko hadičiek. To, čo som videla, bolo katastrofálne a už by som také niečo v živote nechcela vidieť,“ vraví s plačom. Zaujímavým zvratom v celom smutnom prípade ale ešte stále nebol koniec, lebo Anna sa iba náhodou dozvedela, že osoba, ktorej Denisko spadol z rúk v nemocnici na zem, sa k tomu priznala. Po ôsmich mesiacoch! „Povedala mi to moja obvodná lekárka. Vraj sa k tomu, že jej dieťatko vypadlo z rúk, priznala sestrička z nemocnice v Kráľovskom Chlmci Ildikó R.,“ priznáva Deniskova náhradná mama. Ďalší šok prežila Anna po tom, ako za ňou prišiel policajt a v aute jej oznámil, že spomínaná sestrička chce chlapčekovi na účet poslať ako bolestné 730 eur, takže mu má na ten účel zriadiť v banke účet. „To som však odmietla, lebo to, čo mu chcela dať, bola iba almužna. Prekvapilo ma ale to, keď mi povedal, že ak mu ho nezriadim ja, spraví to on. Zvláštne bolo, že k prijatiu peňazí ma presviedčali aj na sociálke. Napriek ich snahám odškodné riešim cez právnikov, v čom mi pomáha aj pani Tomanová, ktorá je detskou ombudsmankou. Navyše, prípad som na prešetrenie poslala i Úradu pre dohľad nad zdravotnou starostlivosťou, odkiaľ mi najskôr odpísali, že všetko je v poriadku, ale po intervencii pani Tomanovej mi z tohto úradu napísali, že nemocnica spravila chybu,“ objasňuje Anna, ktorá na sestričku Ildikó R. podala trestné oznámenie. „Takmer rok sa pokúšali rozličnými fintami mi tie peniaze doručiť, no márne, nezobrala som si ich. Napokon mi ich poslali šekom a na radu svojej dnes už bývalej právničky som ich vzala,“ vraví chlapčekova náhradná mama, ktorá dodáva, že napriek tomu sa od sestričky Ildikó R. bude na súde domáhať vyššieho bolestného pre Deniska.
Zdravotná sestra Ildikó R. sa priznala, že Denisko jej spadol z rúk na zem až po ôsmich mesiacoch. Jeho náhradnej mame sa doteraz neospravedlnila. Za svoj nezodpovedný skutok skončila pred súdom, ktorý jej uložil podmienečný trest. Zdroj: fb
Pád zanechal svoje následky
Prevozom do nemocnice v Košiciach sa však celá nepríjemná udalosť s pádom na zem neskončila, lebo chlapček začal mať neskôr zdravotné problémy. „Jeden čas vôbec nepracoval pravou ručičkou, ktorou ani nehýbal, no nevzdávali sme sa. Robila som všetko pre to, aby sa mu rozhýbala, čo sa napokon aj podarilo,“ prezradila spokojná Anna. „Od udalosti s pádom síce ubehli už dva roky, no ako rastie, tak sú na ňom vidieť isté zmeny. Je hyperaktívny a trošku agresívny, čo je zrejme pozostatok z toho pádu, ktorý sa mu stal krátko po narodení,“ pridáva Anna, ktorá chlapčeka prijala za svojho, aby vedela pomôcť mentálne postihnutej manželovej neteri Silvii, ktorej rodičia zomreli. Ale, že jej budú neustále hádzať niektorí ľudia polená pod nohy, s tým veru nerátala.
Denisko má už dva roky, po vážnych zraneniach hlavy ale zostal podľa svojej náhradnej mamy hyperaktívny a trošku agresívny. Zdroj: Archív AJ
Vyhodili ich z pohotovosti
Doslova šokujúci zážitok prežila Anna aj pred pár dňami, keď bola s Deniskom na pohotovosti v Kráľovskom Chlmci. „Počas leta ho začalo veľmi bolieť hrdlo. Bola však sobota, tak som s ním šla na pohotovosť, kde práve slúžil lekár, ktorý ho 14. júla 2017 prijímal do nemocnice. Keď zistil, kto sme, začal mi nadávať, že ja tam nemám čo hľadať, že tam mám s dieťaťom chodiť zakázané, lebo tam nebývam. Na moje slová, že keď je za dieťa všetko platené a má aj poisteneckú kartičku, mám právo ísť s ním na hociktorú pohotovosť, mi dosť škaredo vynadal a vyhodil nás von. Musela som teda čakať do pondelka, až potom ísť k našej lekárke,“ vraví rozhorčená Anna.
Anna nikdy neoľutovala, že si Deniska vzala do náhradnej starostlivosti, mrzia ju len kroky nemocnice a niektorých ľudí voči nej. Zdroj: AJ
Vinníčka skončila s podmienkou
„V súvislosti s uvedeným prípadom bolo z trestného činu ublíženia na zdraví vznesené obvinenie 29-ročnej žene a 20. februára 2019 bolo konanie v zmysle Trestného poriadku ukončené návrhom na podanie obžaloby. Spisový materiál bol predložený Okresnej prokuratúre v Trebišove,“ uviedla Lenka Ivanová, hovorkyňa košickej krajskej polície. „Okresný prokurátor v Trebišove podal obžalobu na Ildikó R. za prečin ublíženia na zdraví. Okresný súd v Trebišove trestným rozkazom zo 17. 04. 2019 uznal obvinenú vinnou a uložil jej trest odňatia slobody vo výmere 3 mesiacov, výkon ktorého jej podmienečne odložil na skúšobnú dobu v trvaní jedného roka. Zároveň uložil obvinenej nahradiť spôsobenú škodu,“ doplnil hovorca košickej krajskej prokuratúry Milan Filičko. Prípad má teda pre Annu bodku, akú si ona sama určite želala. „Áno, som spokojná, pretože sa dokázalo, že Deniskovi som neublížila ja, ale zdravotná sestra,“ neskrývala úľavu chlapcova náhradná mama. Tej zostáva ešte vyhrať ďalší súd, ktorý má určiť výšku odškodného za zranenia, ktoré boli chlapčekovi spôsobené. Annu však mrzí aj to, že hoci súd zdravotnú sestru odsúdil, doteraz sa za svoj čin neospravedlnila. Rovnako, ako nikto z nemocnice, v ktorej bolo chlapčekovi ublížené.
Okresný súd v Trebišove uznal Trestným rozkazom zdravotnú sestru Ildikó R. vinnú z ublíženia na zdraví z nedbanlivosti. Zdroj: Glob.sk/juh
Nešťastná Anna podala aj trestné oznámenie na policajta za podozrenie zo zneužívania právomoci verejného činiteľa. Zdroj: Glob.sk/juh
Zdravotná sestra Ildikó R. bola obžalovaná a odsúdená za prečin ublíženia na zdraví na trojmesačný trest odňatia slobody s podmienečným odkladom na skúšobnú dobu v trvaní jedného roka. Zdroj: Glob.sk/juh
folder_openTagy: Anna Jonášová Denisko hovorca hovorkyňa Kráľovský Chlmec náhradná matka nemocnica odškodné Poľany súd Úrad pre dohľad nad zdravotnou starostlivosťou úraz Viera Tomanová zdravotná sestra zranenie dieťaťa
Previous Post Previous Post Panvica pred Prezidentským palácom má upozorniť na klimatickú krízu. Umiestnili ju známi aktivisti
Next Post Next Post Trump zrušil na poslednú chvíľu návštevu Dánska. Krajinu to stálo viac ako pol milióna eur

References: Súd 
 Súd 
 súd 
 súd 
 súd 
 súd 
 súd 
 súd